runetrust/blame-folketinget-dk huggingface dataset:
Jesper Petersen (SF), 2008-01-22:
Jeg synes, det er godt gjort, at man kan sidde på regeringsmagten i de her 6-7 år og vente på at få nogen til at beregne for sig, hvordan situationen vil være nu og i fremtiden, når man hele tiden har kunnet se, at der er kapacitetsproblemer på den her strækning.
Det er jo ikke noget nyt problem, vi har med at gøre.
Så jeg er glad for hr. Jacob Jensens tilkendegivelser, men har svært ved at være decideret imponeret over dem.
Jeg synes også, der i den sidste halvdel af hr. Jacob Jensens svar ligger en form for negligering af det, når der bliver sagt, at der jo er så mange problemer rundtomkring i landet, som vi gerne vil løse.
Så jeg vil gerne have hr. Jacob Jensen til at bekræfte, at det faktisk er et landsdækkende problem, hvis ikke man kan få sin godstransport ud og ind af Danmark, og det også er et problem for nordjyder, vestjyder og fynboer, hvis ikke godstransporten ned til Tyskland fungerer ordentligt.
Er det et landsdækkende problem også i hr. Jacob Jensens øjne?
Jacob Jensen (V), 2008-01-22:
Man kan jo sige, at handlingen sådan set allerede er i gang, forstået på den måde at vi for nylig har fået tilvejebragt et ordentligt beslutningsgrundlag for hele landet og de sammenhænge, der er.
Det drejer sig netop om de anbefalinger, som meget indsigtsfulde mennesker i Infrastrukturkommissionen er kommet med på det område.
Ja, det skal der, og vi kunne også høre på ministerens svar for et øjeblik siden, at regeringen påtænker at komme med et forslag til en investeringsplan, som skal forhandles her i Folketinget, hvor bl.a. den sønderjyske jernbane og andre projekter vil indgå.
Så handlingen bliver …
Benny Engelbrecht (S), 2008-01-22:
Vil ministeren så ikke også anerkende, at med den viden, vi har i dag, bl.a. på baggrund af Infrastrukturkommissionens rapport, tyder alting på, at godstransporten over den dansk-tyske grænse vil stige til trods for en Femernforbindelse?
Carina Christensen (KF), 2008-01-22:
Infrastrukturkommissionen peger jo generelt på, at vi vil se en massiv stigning i godstransporten - jeg tror, det er helt op til 75 pct. inden for en ikke så lang årrække.
Så vi skal have meget stort fokus på godstrafikken fremover, og vi skal selvfølgelig sørge for at få tilrettelagt vores infrastruktur på det område
Vi skal se på Femernforbindelsen, men vi skal selvfølgelig også se på strækningen i Sønderjylland.
Og så skal det indgå i investeringsplanen til efteråret.
Bente Dahl (RV), 2008-01-22:
Som sønderjyde er jeg meget glad for at høre, at ministeren vil analysere behovet for dobbeltsporet, som nu er til debat i dag.
Jeg vil høre, om der i det tilsagn, som jeg må tage det som, også ligger en analyse af en samlet plan for den sønderjyske infrastruktur.
Carina Christensen (KF), 2008-01-22:
Der ligger ikke en samlet plan specifikt for Sønderjylland.
Tanken er jo, at regeringen til efteråret vil præsentere en investeringsplan og samme dag præsentere en CO2-strategi, som vi lige har drøftet.
Nu har vi jo netop fået en god og gennemarbejdet rapport fra Infrastrukturkommissionen, som har kigget på hele Danmark fra et helikopterperspektiv og kigget ud i fremtiden helt frem til 2030, og der har vi altså fået et godt redskab, der kan hjælpe os til at planlægge langsigtet, når det gælder infrastrukturen i Danmark.
Vi skal selvfølgelig kigge på de enkelte landsdele hver for sig, men også se på dem i en sammenhæng, og vi skal have en behovsorienteret tilgang og se, hvor i landet behovet er størst, og hvor vi kan hjælpe flest mennesker for de penge, vi investerer.
Selvfølgelig skal vi også se på Sønderjylland i den sammenhæng, og som jeg også har meldt ud tidligere, vil jeg her i foråret komme rundt i hele landet og besøge de fem regioner, og man vil få mulighed for at præsentere de særlige lokale problemstillinger, man måtte ønske at der bliver set på og prioriteret i forbindelse med investeringsplanen.
Bente Dahl (RV), 2008-01-22:
Det må afføde to spørgsmål.
Jeg forstod ministeren sådan, at den analyse, ministeren talte om i første omgang, kun handlede om Sønderjylland og det dobbeltspor, vi behandler i dag.
Nu siger ministeren, det er hele Danmark, vi skal lave en helhedsplan for.
Det er det ene spørgsmål: Om det er hele Danmark, vi snakker om, eller vi snakker om Sønderjylland i den her analyse, som ministeren taler om.
Det andet spørgsmål går på Femernbroen, for der er andre analyser, der viser, at 67 pct. af godstrafikken fremover altid vil skulle føres igennem Sønderjylland.
Det vil sige, at Femernbroen altså ikke fuldstændig afhjælper godstrafiktransporten - faktisk kun meget lidt, når 67 pct. stadig væk skal gå igennem Sønderjylland.
Hvordan vil ministeren afhjælpe det?
Carina Christensen (KF), 2008-01-22:
Jeg vil bekræfte, at det, vi præsenterer til efteråret, er en investeringsplan for hele Danmark, hvor vi vil gå ind og se på, hvordan situationen er, og hvor behovet er størst.
Der vil de forslag vedrørende Sønderjylland, der er fremlagt i Infrastrukturkommissionens rapport, også blive vurderet.
Der er jo bl.a. det her forslag, som Enhedslisten også kommer med i dag.
Indtil da skal vi selvfølgelig have kigget på de enkelte projekter, så vi er bedst muligt orienteret, når vi skal ind og foretage den her prioritering politisk.
Så er jeg enig i, at Femernforbindelsen selvfølgelig ikke afvikler al godstransporten.
Der vil stadig væk være en stor godsmængde også gennem Sønderjylland, og derfor siger jeg heller ikke, at det, at vi nu får en Femernbro, så udelukker, at der kan blive behov for dobbeltspor gennem Sønderjylland.
Jesper Petersen (SF), 2008-01-22:
Jeg bemærkede også i ministerens tale, at der ikke længere er så klar en afvisning af, at selv om Femernbroen bliver til noget, vil det altså ikke være sådan, at der ikke længere er behov for dobbeltsporet ned igennem Sønderjylland.
Jeg fornemmer en åbning, da tidligere transportministre på tidligere spørgsmål har været mere afvisende end her.
Det vil jeg også gerne kvittere for, det synes jeg er rigtig, rigtig positivt.
Men kan ministeren sætte en form for tal på?
Hvis de forventninger, der hedder, at 67 pct. af godstransporten stadig væk skal foregå ned igennem Sønderjylland, viser sig at holde stik, anser ministeren så det for at være et tilstrækkeligt behov, eller hvad er tallet for størrelsen på den mængde af godstransport, der fortsat skal foregå ned igennem Sønderjylland, for at ministeren vil anse det for helt givet, at dobbeltsporet skal anlægges?
Kan der sættes tal på nu?
Carina Christensen (KF), 2008-01-22:
Jeg kan godt afsløre, at der ikke kan sættes tal på endnu.
Nu har vi fået den store rapport fra Infrastrukturkommissionen her den 10. januar, jeg er gået i gang med at læse mig igennem det her store, tykke dokument, og vi kigger også på det i huset.
Det, der er vigtigt, er, at vi i hvert fald har øje på, at godstransporten vil være stigende de kommende år, og det, vi nu skal sørge for, er at sikre vores infrastruktur bedst muligt i forhold til den problemstilling.
Femern vil komme til at spille en stor, positiv rolle, når det gælder afvikling af godstransport, men som jeg siger, kan det ikke udelukkes, at der også vil være behov for et dobbeltspor gennem Sønderjylland.
Alt det skal vi så ind og afveje og prioritere i forhold til hinanden, og det vil vi gøre til efteråret, bl.a. i forbindelse med den kommende investeringsplan.
Jacob Jensen (V), 2008-01-22:
Lidt i stil med det, transportministeren var inde på før, vil jeg starte med at udtrykke min sympati for forslaget.
Det har jo været oppe og vende før i den tidligere folketingssamling, og lad mig derfor starte med at slå helt fast, at Venstre ønsker at øge sporkapaciteten ned gennem Sønderjylland til dobbeltspor, sådan at der bl.a. skabes endnu bedre forbindelser til Tyskland og til resten af Europa.
Udbygningen af den sønderjyske jernbane til et dobbeltspor skal også ses i sammenhæng med Tysklands beslutning om at etablere et dobbeltspor fra grænsen til Hamborg, så vi netop dermed får udnyttet muligheden for at kunne eksportere og komme fornuftigt videre ned igennem Europa.
Udbygningen af den sønderjyske jernbane til et dobbeltspor skal også ses i sammenhæng med en modernisering af godsterminalen ved Taulov, for målet er så her at skabe en forudsætning for netop at få flyttet mere gods over på jernbanen, ikke mindst det gods, som skal transporteres langt og som skal ned gennem Europa.
Endelig er Venstre opmærksom på, at en opgradering af den sønderjyske bane selvfølgelig også vil skabe en betydelig bedre betjening af det sønderjyske område og dermed af Sønderborgområdet.
Dog kommer forslaget ikke ind på selve finansieringen.
Vi har alle en lang ønskeliste til infrastrukturprojekter - det er jeg sikker på vi har - også på baneområdet.
Jeg kunne nævne Sydbanen, jeg kunne nævne jernbanen mellem Ringsted og København, Nordvestbanen osv., men vi har jo næppe finansiering til alle projekterne, så vi må jo, som ministeren sagde, ind i en prioritering og se tingene i en sammenhæng og ikke se dem isoleret projekt for projekt.
Regeringen har jo så fået sin infrastrukturkommissionsrapport her for nylig og skal så evaluere de anbefalinger, der kommer, i en samlet investeringsplan, som jeg kan forstå så kommer her i løbet af året, og det ser jeg da selvfølgelig utrolig meget frem til.
For at slå det helt fast igen går Venstre ind for en udbygning af hovedsporet ned gennem Sønderjylland, men vi vil altså se det i en samlet investeringsplan for hele landet, herunder finansiering af projekterne indeholdt i en prioritering mellem de enkelte projekter.
Vi vil ikke tage stilling projekt for projekt.
Forslaget her indeholder, som nævnt tidligere i debatten, også en del sidebaner, som umiddelbart ikke står øverst på Venstres prioriteringsliste over jernbaneprojekter.
Når så forslaget heller ikke anviser nogen finansiering i øvrigt, kan vi ikke for nuværende støtte forslaget, som det ligger her.
Jesper Petersen (SF), 2008-01-22:
Jeg er meget glad for, at hr. Jacob Jensen kan bekræfte, at Venstre støtter, at der skal anlægges dobbeltspor ned gennem Sønderjylland.
Jeg har adskilligt materiale liggende fra valgkampen, som viser, at politikere fra Venstre, herunder Venstres gruppeformand, er af samme holdning.
Det, der er mit spørgsmål, er: Når nu Venstre har været regeringsførende parti siden 2001, hvorfor skal vi så vente så længe på at få anlagt det dobbeltspor, når der jo er kapacitetsproblemer i dag og har været det alle de år, Venstre har haft regeringsmagten og siddet for enden af bordet?
Kan hr. Jacob Jensen forklare mig, hvorfor vi skal vente så længe på at få det ført ud i livet, hvis man faktisk er enig i, at det skal være der?
Jacob Jensen (V), 2008-01-22:
Jeg er fuldstændig enig i, at der er et kapacitetsproblem.
Det var også det, jeg udtalte i min ordførertale for et øjeblik siden.
Men det betyder jo ikke, at vi ikke skal se på, hvordan vi kan prioritere de ressourcer, vi nu engang får, i forhold til den investeringsplan, som vi skal til at forhandle partierne imellem i løbet af i år.
Nu har vi fra regeringens side fået frembragt et særdeles solidt grundlag at tage beslutning ud fra, netop den rapport, som er kommet for ganske kort tid siden fra Infrastrukturkommissionen, og det er den og dens anbefalinger, som vi siger vi skal tage udgangspunkt i.
Og så må vi se, hvordan vi i øvrigt så kan prioritere imellem de projekter, selvfølgelig både dem, som Strukturkommissionen kommer med, og de øvrige projekter, som partierne måtte have på deres ønskeliste.
Så jeg vil godt anerkende problemet, nemlig at der er mangel på kapacitet, men jeg vil stadig væk fastholde, at det altså skal ses i en sammenhæng.
Vi kan ikke tage enkeltprojekter, vi skal have fat i en prioriteringsliste, når vi nu engang ikke har penge til dem alle sammen.
Jesper Petersen (SF), 2008-01-22:
Kan vi forestille os, at ministeren, hvis vi trækker den del af forslaget, der handler om Tønder-Tinglevbanen, ud af forslaget, så fortsat vil være så forelsket, at vi med det samme kan træffe beslutningen om at anlægge dobbeltsporet gennem Sønderjylland, og at vi ikke skal vente længere?
Så hvis vi nu tager den del af forslaget ud, kan transportministeren så støtte forslaget?
Henriette Kjær (KF), 2008-01-22:
Heldigvis, kan man sige, er der mange, der gerne vil køre med tog på netop den strækning, og det betyder så også, at trafikken fra tid til anden sander til, hvilket igen betyder, at der kommer forsinkelser og manglende regularitet.
Derfor er vi Konservative også meget optaget af, at der bliver fundet en løsning, hvor vi får etableret dobbeltspor på den strækning.
Nu diskuteres det jo meget - det gør det også i Infrastrukturkommissionens rapport - at der skal være en god forrentning i de projekter, man laver; at der skal være en god samfundsøkonomi i de anlæg, som vi beslutter os for her i Folketinget, og det tror jeg også man vil kunne se at der vil være, netop når vi taler Vamdrup-Vojens og Tinglev-Padborg.
Jeg er mere i tvivl, når vi taler om opgradering af sidebanen Tinglev-Tønder.
Men det, som vi Konservative sætter os lidt imod - og det er sådan set årsagen til, at vi også siger nej til beslutningsforslaget, som det ligger her - er, at det er et fuldstændig ufinansieret beslutningsforslag, man kommer med.
For det er jo ikke småpenge, vi taler om; det er meget, meget dyrt.
Hele pakken, hvis man kan kalde beslutningsforslaget det, koster jo omkring 1 mia. kr. - eller for at tage det, som flest har talt for, nemlig at etablere dobbeltspor mellem Vamdrup og Vojens og mellem Tinglev og Padborg: Det vil ifølge Enhedslistens og ministeriets godt nok lidt ældre oplysninger koste omkring 600 mio. kr.
Det er jo klart, at de penge skal findes, og det skal ses i en større sammenhæng i forhold til, hvordan vi i øvrigt ønsker at det trafikale landkort skal se ud.
Derfor må proceduren være den, at alle de forskellige partier jo må melde ind, når vi nu skal til at lave en ny trafikinvesteringsplan, hvad der er på deres ønskeliste, og hvordan det her skal prioriteres - og jeg håber da bestemt, at dobbeltsporet mellem Vamdrup og Vojens vil finde en plads i den plan.
Men det er i det regi, det skal foregå.
Det er også der, man skal blive enige om en finansiering af den her meget store investering.
Det kan vi ikke bare stå og sige ja til her i Folketingssalen på baggrund af et beslutningsforslag fra Enhedslisten.
Benny Engelbrecht (S), 2008-01-22:
Tak til ordføreren.
Jeg må lige komme med en korrektion af passagertallet.
Det er nemlig sådan, at den manglende regularitet, der har været på de sønderjyske strækninger, ikke mindst på grund af DSB's sommerkøreplan, rent faktisk har ført til, at der har været en voldsom nedgang i passagertallet, og det er netop også derfor, at dette er en sag, som nyder stor opmærksomhed.
Så vil jeg høre ordføreren, om man er interesseret i at fremme et forslag alene omhandlende dobbeltspor.
Fru Henriette Kjær får nævnt, at man håber, at det her vil indgå i en investeringsplan, men der er jo langt fra et håb og til, at De Konservative rent faktisk vil gå ind og støtte, at den her sag kommer med i en investeringsplan.
Henriette Kjær (KF), 2008-01-22:
Jeg kan ikke støtte et beslutningsforslag her i Folketingssalen, der er revet ud af en sammenhæng og er uden finansiering, heller ikke, hvis det skulle komme i en slankere udgave med færre spor fra Socialdemokraterne.
Det er noget, der skal drøftes over et bord hos ministeren, hvor vi skal blive enige om, dels hvordan den langsigtede investeringsplan skal se ud, og dels hvordan vi finder pengene til den.
Benny Engelbrecht (S), 2008-01-22:
Det besvarer jo så ikke spørgsmålet, jeg stillede ordføreren, om man alene vil håbe, at dette kommer med en investeringsplan, eller om man vil arbejde aktivt for, at det kommer med.
Jeg er sikker på, at ordføreren også er bekendt med, at det tidligere medlem af Folketinget, hr. Allan Niebuhr, netop har arbejdet hårdt for denne sag og bl.a. i valgkampen også har været ude og give nogle løfter med hensyn til dobbeltsporet.
Henriette Kjær (KF), 2008-01-22:
Jeg er da helt overbevist om, at i hvert fald dele af det her beslutningsforslag vil være noget, som vi vil bringe med til forhandlingsbordet, men jeg vil ikke stå og forhandle her.
Vi skal have lavet en plan i den konservative gruppe; der er mange ønsker, og de afhænger jo meget af, hvor man er valgt.
Jesper Petersen (SF), 2008-01-22:
Også til De Konservatives ordfører vil jeg gerne kvittere for opbakningen og for, at De Konservative også kan se fornuften i og det vigtige i at få anlagt dobbeltsporet på de to strækninger, hvor det mangler.
Jeg kan forstå, at det så ikke bare er enkelte konservative politikeres synspunkter i valgkampen, men simpelt hen Det Konservative Folkepartis politik, at det er en mangel, at det dobbeltspor ikke er blevet anlagt for lang tid siden.
Det er det, som både De Konservative og Venstre har henholdt sig til.
Vil det sige, at fru Henriette Kjær i dag siger og medgiver, at regeringen simpelt hen har afsat for få midler, siden den kom til i 2001, til at investere i infrastrukturen, siden der ikke er råd til at gennemføre et forslag, der også for De Konservative står så indlysende klart som en nødvendighed?
Når der skal prioriteres, og det skal der,
det er jeg fuldstændig enig med hr. Jacob Jensen i, er det jo sådan, at det i sidste ende afhænger af, hvor mange ressourcer man har til rådighed.
SF har faktisk fremlagt en jernbaneplan, hvor der som en del af prioriteringen er råd til at anlægge dobbeltsporet.
Det er jo det, der er et af de store problemer her: Venstre kan godt komme og sige, at de støtter dobbeltsporet, og at de i øvrigt altid har gjort det siden 1993, hvor de stemte for, at det skulle anlægges.
Men det er svært at være imponeret, når der ikke rigtig sker noget.
Det håber jeg at der vil gøre nu.
Et af problemerne er jo, at der ikke afsættes penge nok.
Det har vi i SF gjort i vores plan, og jeg håber, at også Venstre vil se nødvendigheden af at øge investeringerne i infrastrukturen i Danmark, så der også er råd til en prioritering som det meget vigtige dobbeltspor ned igennem Sønderjylland, der naturligvis skal foretages, sammen med andre vigtige infrastrukturinvesteringer i Danmark.
Jeg skal undskylde, at jeg brugte lidt for lang tid.
Det øjeblik formanden rejste sig, afsluttede jeg talen.
Jeg skal nok holde øje med tiden.
Vi er ved prioriteringerne, og der må jeg gentage, at SF faktisk har fremlagt en jernbaneplan, hvor vi har angivet finansiering af bl.a. anlæggelsen af dobbeltsporet ned gennem Sønderjylland.
Vi vil gerne tage ansvar for økonomien, vi er økonomisk ansvarlige, vi finansierer de forslag, vi kommer med, også når det handler om trafikken og om at få anlagt det her manglende dobbeltspor.
Det bringer mig så frem til et spørgsmål.
Kan fru Henriette Kjær så bekræfte, at regeringen i sin iver for at give skattelettelser, hvilket jo er en konservativ mærkesag, har udhulet investeringerne i den offentlige transport?
Henriette Kjær (KF), 2008-01-22:
Nej, det kan jeg ikke på nogen måde.
For mens SF har gået rundt og hygget sig herovre i Folketingssalen, har forligskredsen bag trafikforliget faktisk fundet og afsat 4,7 mia. kr. til en genopretning af hele skinnenettet.
Det synes jeg er en meget vigtig investering, og derfor er det her også noget, vi prioriterer meget højt og er meget parate til at afsætte penge til.
Men som jeg også sagde, skal vi se på, hvad forrentningerne er i de forskellige projekter.
Det skal ses en større sammenhæng, og derfor kaster vi os altså ikke bare ud i at slå til søren, hver gang der kommer et beslutningsforslag fra Enhedslisten eller SF.
Bente Dahl (RV), 2008-01-22:
Den radikale trafikordfører kan ikke være til stede i dag.
Derfor er det mig, der er ordfører på B 24. Det Radikale Venstre finder dette beslutningsforslag sympatisk.
Intentionen med dobbeltsporet mellem Vamdrup og Vojens og mellem Tinglev og Padborg er uhyre sympatisk, hvilket vist også fremgår af de spørgsmål, jeg har stillet andre ordførere.
Derimod er vi ikke helt enige i, at opgraderingen af sidebanen Tinglev-Tønder er aktuel her og nu.
Den sønderjyske infrastruktur er i en ikke særlig god stand.
Vi er i 2008, og den lader meget tilbage at ønske.
Det er ikke kun dobbeltsporet, vi mangler i Sønderjylland.
Sønderjylland er hele landets port til Europa.
Det er ikke kun et lokalområde, det er det også, men det er også porten til Europa - Femernbro eller ej.
Det er i hele landets interesse, at den bane bliver bedre i Sønderjylland.
Tingene hænger sammen.
I Det Radikale Venstre vil vi også gerne se på finansieringen.
Vi kan ikke støtte det her beslutningsforslag, sådan som det er fremsat.
Vi så gerne en samlet trafikpolitik på området.
Anders Samuelsen (NY), 2008-01-22:
Som det er fremgået af debatten i dag, er der helt utvivlsomt et stort behov for, at der bliver gjort noget ved den problemstilling, som er blevet rejst af Enhedslisten i dag.
Ny Alliance vil se meget positivt på netop dette spørgsmål i forbindelse med de kommende forhandlinger om en samlet plan for infrastrukturens udvikling i Danmark.
Men vi mener, at det er helt urimeligt at tage stilling til et enkelt konkret forslag helt ude af en sammenhæng.
Det gør vi, og vi vil tage den med og se, om vi kan få den passet ind i de kommende forhandlinger, som tager udgangspunkt i et helhedssyn i stedet for blot at tage en enkelt sag ud.
Så derfor kan vi ikke støtte forslaget.
Henriette Kjær (KF), 2008-01-22:
Nej, det var så ikke lige det, jeg sagde.
Jeg synes da også, at det er imponerende - for det er det, jeg kan udlede af spørgsmålet - at SF sådan set mener, at alt godt fra havet skal vi bare sige ja til uden at tænke på, hvor pengene skal komme fra, og uden at tænke på, at vi også har et sundhedsvæsen og en ældresektor og andre ting, som kræver store investeringer og mange penge.
Det er jo det, der er det svære herinde: Det er den øvelse med at få det hele til at gå op i en højere enhed.
Og som hr. Jacob Jensen, Venstres ordfører, også nævnte, er der mange andre og relevante ønsker om at få opgraderet bl.a. Nordvestbanen og om at få bygget en ny forbindelse for at få øget kapaciteten København-Ringsted osv.
Bente Dahl (RV), 2008-01-22:
Nu taler Venstres ordfører igen om planer for hele landet.
Jeg anerkender selvfølgelig, at landet hænger sammen.
Sønderjylland er ikke et land for sig selv.
Men der foreligger dog en lov fra 1993, hvori der står, at vi skulle have en dobbeltsporet bane i Sønderjylland.
Første etape er bygget, og anden etape mangler.
Hvornår vil Venstres ordfører lave tiltag, som gør, at anden etape bliver udført?
Jacob Jensen (V), 2008-01-22:
Jeg skal bare kort spørge ordføreren, om ikke ordføreren er enig i, at når man taler om infrastruktur og investeringer i det hele taget, så må man også foretage en prioritering.
Derfor vil jeg spørge, om SF har lagt sig fast på en prioritering i forhold til de forhandlinger, vi skal i gang med her senere på året, når regeringen kommer med sit forslag til en investeringsplan.
Har det forslag om et dobbeltspor gennem Sønderjylland første prioritet for SF?
Jacob Jensen (V), 2008-01-22:
Det har vi sådan set allerede gjort fra Venstres side.
Som sagt har vi anerkendt det og taget det med i vores officielle politik blandt de projekter, som vi synes skal fremmes blandt mange.
Så kan man spørge, hvad der så skal ske yderligere.
Jo, vi vil da selvfølgelig gå konstruktivt ind i forhandlingerne med de andre partier her i Folketinget om den investeringsplan, som regeringen vil fremlægge her i løbet af 2008, og herunder også tage stilling til, hvordan vi skal prioritere den sønderjyske jernbane.
Jacob Jensen (V), 2008-01-22:
Jeg skal bare spørge ordføreren, om ikke ordføreren er enig i, at det her forslag og de projekter, der bliver beskrevet i forslaget, også skal indgå i en prioritering blandt andre forslag.
Eller har forslaget om et dobbeltspor igennem Sønderjylland simpelt hen prioritet nr. 1?
Har Socialdemokraterne lagt sig fast på en prioriteringsliste inden for infrastrukturinvestering?
Benny Engelbrecht (S), 2008-01-22:
Det er oplagt, at dette selvfølgelig er et punkt, som skal tages med i en prioritering, det er helt sikkert, men det er også et forslag, som vi i den grad ser nyder fremme.